Mazurek, Milan, poslanec NR SR (2021-02-03):
Vážené dámy, vážení páni, zatiaľ, čo my sa tu v parlamente bavíme o tom, že Slovensko nutne potrebuje predčasné voľby, pretože vláda trnavského blázna Igora Matoviča už skrátka nemôže ďalšej fungovať, ak nechceme o Slovensko úplne prísť, tak tento náš hlavný reprezentant zatiaľ zo seba robí úplného hlupáka vo Francúzsku, v Paríži, kde vysvetľuje prezidentovi a všetkým médiám, ako mu včera večer jeho dcéra Klárka strihala vlasy. Nerobím si srandu, myslím to úplne vážne. Pozrite si tie videá. Takýmto spôsobom po všetkých tých prešľapoch a tých neuveriteľných eskapádach, ktoré predviedol v Bruseli, teraz zastupuje Slovenskú republiku tento odborník na zahraničné vzťahy. Je to neuveriteľné, kde až Slovensko kleslo. A je neuveriteľné, že ľudia zo zúfalstva, kedy už nevideli nejakú pozitívnu zmenu na konci toho tunela, nejaké to svetlo na konci tunela, zvolili najväčšieho cirkusanta, najväčšieho blázna, ktorý sa v politike nachádzal, ktorý do parlamentu dotiahol ľudí, ktorí ani nevedia, čo tu robia, nevedia, prečo tu sú, a len stláčajú gombíky podľa toho, ako im to ukáže. A dnes vidíme výsledky. Voliť emóciami sa skrátka nevypláca. Národ trpí. Vidíme, že Slovensko zvláda celú túto krízu a celú túto situáciu najhoršie zo všetkých štátov v Európe. Takú katastrofu a takú obrovskú mieru nedôvery za tak krátky čas a taký obrovský prepad preferencií jednej vládnej strany, ktorá získala najviac kresiel v Národnej rade, nezažil podľa mňa nikto nikde. A toto sú reálne výsledky tejto vlády, pretože už od úplného začiatku, už odkedy sa začal skladať tento kabinet, bolo jasné, že personálna politika tejto vlády bude čistá katastrofa. Na ktoré ministerské kreslo, na ktorú ministerskú pozíciu sa pozrieme, tam vidíme človeka, ktorý tam nemá čo robiť. A potom všetky tie politiky majú takúto podobu. Ako ste sľubovali ľuďom pred voľbami, že okresné úrady budú vyberané na základe transparentného verejného konania, že tam dáte odborníkov, že tam dáte apolitických ľudí, že chcete, aby bola konečne samospráva riadená tak, ako by riadená mala byť, že tých amatérov predtým chcete vystriedať profesionálmi?! Všetky pozície ste si nakoniec, ste si nakoniec obsadili jednoznačne politicky. Zneužili ste volebný výsledok a oklamali všetkých svojich voličov. Pozrite sa na nemocnice, keď ste do popradskej nemocnice nominovali penťáka, vzbúrilo sa vám tam celé osadenstvo. V Prešove ste dali experta na výmenu a výrobu okien za riaditeľa nemocnice. Skrátka tá personálna politika, kde sa len pozrieme, je čistá katastrofa. A kde sú tie vaše predvolebné sľuby? Viete, už tu nie ste mesiac, nie ste tu dva mesiace. Ste tu dostatočne dlho, aby ste aspoň časť svojich predvolebných sľubov mohli zabezpečiť ľuďom. Kde je hmotná a trestnoprávna zodpovednosť politikov? To bol jeden z hlavných ťahákov Igora Matoviča v predvolebnej kampani. Bojíte sa ju prijať? Bojíte sa, aby Igor Matovič raz neniesol trestnoprávnu zodpovednosť za to, čo na Slovensku vystrája? Bojíte sa, že vaši nominanti budú musieť stáť pred súdmi za to, ako šikanujú, ubližujú slovenskému národu? Bojíte sa splniť tieto základné predvolebné sľuby? Hovorili ste o tom, že vy budete iní ako predchádzajúce vlády, že vy nebudete zneužívať svoje pozície. A čo sme videli na Borisovi Kollárovi? Čo sme videli na tom, čo predvádzal v nemocnici? Veď to bola tá najnechutnejšia forma papalášizmu! Tu idete Pellegrinimu vyčítať, že letel niekde lietadlom do Drážďan. V poriadku, že nech to preplatí. Ale ako ste boli ticho, keď Kiska prelietal jeden milión eur, keď lietal z Bratislavy do Popradu, lebo potreboval ísť domov?! Veď v poriadku, nech preplatí jeden jednu faktúru a druhý druhú – len to je váš koaličný partner. A to je tá vaša objektivita, to je tá spravodlivosť. To je to, ako vy pristupujete k výkonu a k hlavne k snahe o spravodlivosť na Slovensku, že čo je dovolené jednému, to druhému, samozrejme, dovolené nebude. Čo jednému vyčítam a čo jednému kritizujem, čo jednému predhadzujem na tlačovkách, to následne urobím ja a všetko je v poriadku. Po príklad si nemusíme chodiť zase ďaleko. Ako predvádzal Igor Matovič jedno divadlo za druhým, keď vysvetľoval, ako Andrej Danko musí odstúpiť zo svojej funkcie, pretože je absolútne nedôstojné a neprijateľné, aby plagiátor zastupoval Národnú radu Slovenskej republiky ako jej predseda? A čo tu máme dnes? Plagiátora premiéra, ktorý sa verejne priznal, že je zlodej a že tú svoju prácu ukradol! Hovorili ste o tom, ako za maličkosti v západných štátoch odstupujú politici, a potom ste predviedli tú najobludnejšiu mieru pokrytectva, akú Slovensko kedy zažilo. Nemáte plagiátora len predsedu vlády, máte plagiátora predsedu parlamentu. Je to skrátka neuveriteľné, ale vy ste popreli všetky hodnoty, ktoré ste ľuďom sľubovali. A na tých preferenciách to presne vidíme. A potom ste hovorili, že vy to budete robiť odborne, že vy to budete robiť profesionálne, že nebudete tí amatéri. A v programovom vyhlásení vlády ste sa zaviazali, že nebudete za A zneužívať skrátené legislatívne konania. To by nebola jedna schôdza, kde by ste snáď dvakrát-trikrát nezneužili skrátené legislatívne konanie na presadenie niečoho, čo vám v aktuálnej chvíli prišlo na um alebo čo si večer predtým zmysel Igor Matovič na svojom facebooku, pretože tak vyzerá politika na Slovensku a tak sa tu prijímajú zákony. Večer sa Igorko vyspí, napíše niečo na facebook, povie si so svojou ženou: „Á, to by bolo asi dobré, toto asi prijmeme.“ Ráno to tu prinesie do parlamentu v skrátenom legislatívnom konaní a na druhý deň sa pochváli tým, ako to bolo schválené. Presne tak, ako to tu bolo povedané. A toto je podľa vás normálne? Je podľa vás normálne v núdzovom stave meniť Ústavu Slovenskej republiky v skrátenom legislatívnom konaní, pozývať si sem pozitívnych poslancov Národnej rady, pričom predtým ste dávali 1 600-eurové pokuty ľuďom, ktorí porušili nejak karanténu alebo nemali rúško niekde na verejnosti?! Veď to sú tak neuveriteľne pokrytectvá, že toto národ skrátka ďalej trpieť nedokáže. To vaše neuveriteľné a neustále predlžovanie núdzového stavu bez adekvátnych dôvodov. Vy sem prídete do Národnej rady a na 40 dní obmedzíte ľuďom ľudské práva a ani to neviete poriadne zdôvodniť. Dáte jednu A4 nejakého krátkeho textu a poviete si, nám sa lepšie vládne v núdzovom stave, no tak všetci ľudia budú trpieť. Zakážeme im vychádzať z domu, zakážeme im chodiť do obchodov, ľudom zakážeme podnikať. Čísla, štatistiky? Načo? Veď ministerstvo zdravotníctva vám predstaví graf, kde 21 % je viac ako 29 %. A potom máme dôverovať týmto ľuďom, že oni odborne zastupujú národ a že oni sa majú starať o to, aby sme náhodou neumierali na nejakú chorobu a že sa postarajú, keď sa nám niečo stane? Viete, takáto amatérska vláda na Slovensku hádam ešte ani len nebola. A potom ste povedali, že zase bude iní. A keď prišiel pán Mikas a na pokyn pána premiéra pripravil niekoľko vyhlášok, na základe ktorých ste obmedzili ľudské práva miliónov ľudí na Slovensku, povinná štátna karanténa, povinné rúška, pokuty za nenosenie rúšok, zákaz vychádzania z domu. A opakovane sme vám tu v Národnej rade hovorili, že je to všetko v rozpore so zákonom, pretože nemá kompetenciu tieto pravidlá vydávať, tak ste sa tu rehotali jedna radosť: „Veď čo vy o tom môžete vedieť? Veď my sme profíci, my sme odborníci.“ Až prišiel generálny prokurátor a skonštatoval to isté, že ste porušili zákony. A verím tomu, že raz sa za to bude pán Mikas bude zodpovedať, pretože on koná na základe svojej slobodnej vôle, on si povedal, že mu to za ten plat stačí, že bude robiť bieleho koňa Igorovi Matovičovi, že všetky nelichotivé, všetky tie škaredé, všetky tie opatrenia, ktoré obmedzujú život ľuďom, že ich skrátka bude prijímať on. V poriadku, bolo to jeho rozhodnutie. A čo ste urobili potom? No prijali ste tu návrh zákona, kde ste dali hlavnému hygienikovi väčšie kompetencie pomaly ako premiérovi. Hlavný hygienik, nikým nevolený úradník, môže prísť a prikázať poslancom Národnej rady, voleným zástupcom ľudu, že nepôjdu do parlamentu, ak nesplnia ním dané podmienky. Toto, vážení kolegovia, vážené kolegyne, je skrátka neuveriteľné! To je popretie úplne všetkého ústavného princípu. To je (povedané so smiechom), načo potom ešte máme voľby?! Veď nám môže vládnuť hlavný hygienik. A následne sme sa dozvedeli čo? Opäť ste porušovali zákony, opäť sa ukázalo, že ste neschopní, opäť sa ukázalo, že neviete tieto veci manažovať, že ich neviete riadiť a že zase ste vydávali vyhlášky, ktoré boli v rozpore s Ústavou Slovenskej republiky, v rozpore so zákonmi. Obmedzili ste ľuďom podnikanie. Likvidujete ekonomiku. Zadlžujete ďalšie generácie našich detí o neuveriteľné desiatky miliárd eur. A keď príde na pomoc tým podnikateľom, ktorým ste zobrali normálnu možnosť dôstojného života, a mesiace a mesiace ich nechávate zavretých, tak ukazujete, že Slovensko je snáď druhé v celej Európskej únii v miere pomoci v percentách pomeru k HDP, že Slovensko je už len trošku lepšie na tom ako Rumunsko. A takto sa chválite, aké úžasné výsledky prinášate. A keď treba pomôcť lekárom, keď treba pomôcť sestričkám, keď treba pomôcť tomu personálu, no tak, samozrejme, nerobíte nič. V lete ste jednoducho úplne kašľali na celú vec, nepohli ste prstom a potom premiér Matovič napísal na facebook, že on dá 7 eur za hodinu lekárom. A tu som sa pýtal kolegu Mira Urbana, ktorý je lekár, no ale nikto z tých lekárov to nevidel, tak ako väčšinu tých facebookových sľubov Igora Matoviča. A toto je vizitka vašej vlády. Premiér to tu riadi cez facebook, niečo si večer zmyslí, niečo napíše, koaliční partneri o tom nevedia, a keď náhodou sa niekto ozve, no tak skončí ako pán Sulík – a to sa ho vôbec nezastávam, pretože s ich politikou zásadne nesúhlasím – no ale skončí ako idiot, ako vrah, pošle ho kopať hroby, nasadnúť na poníka a do Mongolska a podobné veci, ktoré sme si tu vypočuli. Ale ja som presvedčený o tom, že slovenský národ by bol radšej, keby sem prišla tá mongolská vláda a vládla mu tá, pretože to, čo predvádzate vy, by nedokázali určite ani v Mongolsku. No a čo sa týka toho absolútne nezvládnutého manažovania toho vírusu a tej krízy, tak to je už čistá katastrofa. Naozaj, na začiatku roka ste hovorili o tom, roka 2020, že potrebujete lockdown, potrebujete zabezpečiť to, aby tá krivka klesla, aby ste zatiaľ pripravili zdravotníctvo. Oklamali ste celý národ, oklamali ste všetkých ľudí. Cez leto ste neurobili nič, zdravotníctvo ste nepripravili. Dnes vidíme skutočný amaterizmus, vidíme, že provizórne riešite každú vzniknutú situáciu, snažíte sa látať jednu dieru za druhou, medzitým si nadávate, potom kupujete testy za desiatky miliónov eur, potom premiér povie, že by s nimi netestoval ani psa. A slovenský národ len sedí, pozerá a neverí vlastným očiam, že táto komédia sa nazýva vláda Slovenskej republiky. A z toho hľadiska, čo ste tu všetko navyvádzali, tie plošné testovania za stovky miliónov eur, tie nákupy testov, to úplne zbytočné ťahanie miliónov ľudí do ulíc a nútenie ich stáť v tých nekonečných radách, aby sa otestovali testami, ktoré na to vôbec nie sú vhodné a ktorými by pán premiér neotestoval ani svojho psa, po tom všetkom si myslím, že ak máte odvahu, ak nemáte problém, ak si myslíte, a bolo to tu povedané, veď ste poslali nejakých tých poslaneckých zástupcov, aby vás tu obhajovali, aj keď to bola čistá katastrofa, že vaša vláda je fantastická, že je tisíckrát lepšia ako tá vláda predtým a že to Slovensko manažuje úplne perfektne, no tak zahlasujte za tento zákon. Ja osobne viem, že je to asi pokus Petra Pellegriniho o nejaký marketing politický, ale ja vám poviem úplne na rovinu, keby som teraz zahlasoval a keby teraz boli predčasné voľby, tak by som tu už pravdepodobne nebol, lebo by som nemal ani za koho kandidovať, ale je mi to úplne jedno, lebo dôležitejšie ako nejaký môj mandát je to, aby táto vláda padla, aby skončila, aby prestala terorizovať a tyranizovať Slovensko. A preto za tento návrh zákona zahlasujem. A myslím si úplne úprimne, že ak ste tak presvedčení o kvalitách vašej práce a výsledkoch vašej práce, nemôžete mať problém za toto zahlasovať. Veď predsa pôjdete kandidovať a tam ľudia ocenia tie fantastické služby, ktoré ste Slovensku priniesli. Tam ľudia povedia, toto bola vláda, ktorú sme potrebovali, toto boli politici, ktorí by nás zastupovali tak, že na to môžeme byť hrdí, a konečne priniesli tú zmenu, ktorú Slovenská republika potrebovala. A následne opäť voľby vyhráte a všetko bude v poriadku. Ale keď sa bojíte tým vašim voličom pozrieť do očí, keď sa bojíte pozrieť do očí obyvateľom Slovenskej republiky, a miesto toho, aby ste ich nechali vyjadriť svoj názor, tak pán minister zdravotníctva povie, že predlžujete núdzový stav len preto, že sa bojíte protestov, a potom vzápätí vysvetlí, že kto bude chcieť vychádzať z domu, tak si bude musieť esemeskou požiadať o povolenie. A takýmito vecami strašíte celý národ, nútite ho fungovať v konštantnom strachu, pomaly už zo smrti, zvyšujete v národe depresie, domáce násilie, ničíte zdravie ľudí. To posledné, čo im možno ostalo, aby ako-tak budovali svoju imunitu a zdravotný stav, aby sa vyhli tomu vírusu, tak aj to ste im zakázali, veď prečo by mali cvičiť, prečo by mali športovať, zrušíme šport, šport nie je potrebný, seďte všetci doma, nevychádzajte z domu, lebo vtedy budete zdraví a vtedy sa vyhnete vírusu, a všetky ďalšie veci, ktoré poukazujú na to, že táto vláda má potenciál Slovensko doslova a do písmena zakopať a priviesť do hrobu. A z tohto hľadiska aj napriek tomu, že môžem predpokladať, že záujmy alebo motivácia predkladateľov pri tomto návrhu zákona možno nie je úplne úprimná, je mi to jedno, pretože omnoho dôležitejšie pre mňa je to, aby táto vláda skončila. Skutočne, hovorím to úplne zodpovedne, úprimne od srdca, taká neschopná, amatérska vláda s takými katastrofálnymi dôsledkami pre Slovenskú republiku tu ešte nikdy nebola.